ROLUL CAMERELOR SUPERIOARE ÎN PROCESUL LEGISLATIV

  

CUPRINS

   

	I. INTRODUCERE

	(  ROLUL CAMERELOR SUPERIOARE ÎN ELABORAREA LEGILOR ÎN UNELE ŢĂRI EUROPENE

	· Austria

	· Belgia

	· Republica Cehia

	· Elveţia

	· Franţa

	· Germania

	· Italia

	· Olanda

	· Polonia

	· Slovenia

	· Spania

	III. CONCLUZII

	BIBLIOGRAFIE


 

  I. I N T R O D U C E R E

 

 Parlamentul, ca instituţie vitală a democraţiei constituţionale, întruneşte o multitudine de funcţii, concretizate într-o serie de atribuţii, a căror realizare influenţează, modifică sau impune un anumit comportament celorlalte autorităţi publice, grupurilor, categoriilor sociale, persoanelor juridice şi fizice. Totodată, un parlament constituit după reguli democratice dă expresie pluralismului politic, rotaţiei la putere în urma unor alegeri libere şi corecte, organizate la intervale rezonabile de timp.

În Parlament majoritatea şi opoziţia se instituţionalizează, fiecare realizându-şi funcţiile specifice. Într-un astfel de regim, opoziţia trebuie să fie puternică prin valorile pe care le promovează, prin lupta pentru echilibru parlamentar şi pentru respectarea normelor constituţionale şi regulamentare.

În rândul funcţiilor parlamentare, desigur, funcţia legislativă are ponderea cea mai importantă. De aceea, această funcţie, alături de celelalte, este supusă unui set de reguli constituţionale şi regulamentare care-i facilitează realizarea într-un mediu adesea ostil la disciplină, caracterizat prin dispute politice, prin interese contradictorii, prin opinii şi luări de poziţie diferite, izvorâte din confruntarea dintre majoritate şi opoziţie.

Aceste reguli formează conţinutul procedurii legislative, element ce face obiectul acestei lucrări. Lucrarea de faţă îşi propune să dezvăluie mecanismul intim al procesului de elaborare a legii, prin analiza procedurii legislative obişnuite şi a procedurilor legislative speciale din unele ţări Europene, cu accent pe rolul Camerelor superioare în acest proces.

Organizarea şi atribuţiile Parlamentului reprezintă, fără îndoială, cel mai discutat subiect pentru cetăţenii României, aproape 20% din totalul propunerilor înregistrate la Forumul Constituţional referindu-se la acest subiect.

Marea majoritate a celor care au dorit să-şi exprime opiniile în privinţa structurii Parlamentului s-au pronunţat în favoarea unui Parlament unicameral.

Astfel, în favoarea existenţei unui Parlament cu o singură cameră se pronunţă 87,72%, iar menţinerea bicameralismului este dorită de către 12,28%. Dintre cei care susţin bicameralismul însă, numai jumătate doresc menţinerea actualei formule, iar jumătate optează pentru un bicameralism asimetric, deci Camere cu atribuţii diferite.

Motivarea bicameralismului asimetric constă, în general, în necesitatea de a se înlătura caracterul greoi al procesului de legiferare, în prezent adoptarea unor legi prelungindu-se foarte mult din cauza procedurii de mediere, chiar şi atunci când diferenţele între formele adoptate în cele două Camere sunt minore.

 ROLUL CAMERELOR SUPERIOARE ÎN ELABORAREA LEGILOR ÎN UNELE ŢĂRI EUROPENE

  

AUSTRIA

 

I. Iniţiativa legislativă

Conform art.24 din Constituţie "Consiliul Naţional şi Bundesratul exercită împreună puterea legislativă a Federaţiei". Iniţiativa legislativă aparţine membrilor Consiliului Naţional, Guvernului, Bundesratului şi unui număr de cel puţin 100.000 de cetăţeni cu drept de vot.

După ce Consiliul Naţional a aprobat un proiect de lege, acesta este transmis Bundesratului, care îl poate aproba fără modificări, poate depune amendamente sau poate să se opună. Opoziţia Bundesratului poate fi respinsă de Consiliul Naţional cu o majoritate calificată.

Avizul Bundesratului este necesar pentru adoptarea legilor în următoarele trei cazuri:

· pentru legile constituţionale referitoare la alcătuirea sau alegerea Bundesratului;

· legi constituţionale prin care se stabilesc atribuţiile landurilor;

· legi de ratificare a tratatelor atunci când acestea poartă asupra domeniilor ce intră în competenţa landului.

 

II. Procedura legislativă ordinară

Toate proiectele de legi sunt depuse la Consiliul Naţional, inclusiv propunerile de legi care vin din partea membrilor Consiliului Naţional. Când propunerile de legi aparţin Bundesratului, ele sunt transmise Consiliului Naţional:

· imediat după depunerea lor, când sunt prezentate de o parte din membrii Bundesratului;

· după votul adunării în plen, atunci când propunerea vine din partea tuturor membrilor Bundesrat.

Toate textele examinate de Consiliul Naţional fac obiectul a trei lecturi:

- prima constituie o dezbatere orientativă;

- a doua, consecutivă dezbaterii în comisii, permite examinarea detaliată a textului. Cu prilejul dezbaterilor, se discută şi se votează articol cu articol;

- a treia lectură este consacrată eliminării tuturor incoerenţelor şi îmbunătăţirii formei.

Toate textele adoptate de Consiliul Naţional sunt transmise "fără termen" Bundesratului, unde ele sunt mai întâi examinate în comisii, după care vor fi supuse întregii adunări.

Bundesratul poate, în termen de opt săptămâni de la primirea textului adoptat de Consiliul Naţional, să opună dreptul său de veto. Veto-ul Bundesratului poate fi respins, dacă proiectul este votat din nou de majoritatea absolută a membrilor Consiliului Naţional. Dacă Consiliul Naţional nu se opune veto-ului Bundesratului, se adoptă un nou text, care va fi transmis Bundesratului, care poate, din nou, să opună veto-ul său.

În cele din urmă, legea adoptată de ambele Camere, în orice modalitate a procedurii legislative, se încheie cu semnătura Preşedintelui federal şi contrasemnătura Cancelarului federal.

 

III. Procedura legislativă specială

Pentru adoptarea legilor constituţionale se cere obţinerea unei majorităţi calificate de cel puţin două treimi din numărul membrilor fiecărei Camere.

Modificarea parţială a Constituţiei este supusă referendumului, dacă este cerută de o treime din membrii Bundesratului sau de o treime din membrii Consiliului Naţional.

Revizuirea completă a Constituţiei este automat supusă referendumului, înainte de a deveni definitivă.

Bundesratul nu participă la elaborarea proiectelor de legi bugetare.

Acordul Bundesratului este necesar pentru legile de ratificare a tratatelor care ridică probleme importante pentru competenţa land-urilor.

BELGIA 

I. Iniţiativa legislativă

Conform art. 36 din Constituţie “puterea legislativă federală se exercită împreună de Rege, Camera Reprezentanţilor şi de Senat”.

Senatorii împart dreptul de initiativa cu Regele şi cu membrii Camerei Reprezentanţilor, în afara domeniilor care nu cad în competenţa Senatului ca:

· legea finanţelor şi a bugetului de stat, cu excepţia bugetului propriu funcţionarii Senatului;

· acordarea cetăţeniei;

· răspunderea civilă şi penală a miniştrilor;

· fixarea efectivului anual al armatei.

Atât Senatul cât şi Camera Reprezentanţilor au dreptul de a aduce amendamente textelor propuse spre dezbatere.

Constituţia din 17 februarie 1994 distinge între domeniile legii supuse procedurii “bicamerale obligatorii”, unde textul este adoptat prin acordul celor doua camere,şi domeniile legii supuse procedurii “bicamerale opţionale”, unde intervenţia Senatului este facultativă.

Procedura “bicamerală obligatorie” este impusă pentru următoarele domenii:

· revizuirea constituţională;

· instituţiile statului federal;

· relaţiile dintre statul federal, regiuni şi comunităţile lingvistice;

· organizarea curţilor şi a tribunalelor şi ratificarea tratatelor.

 

II. Procedura legislativă ordinară

Dacă facem abstracţie de domeniile care se supun procedurii monocamerale, Senatul participă la procedura legislativă, dar într-un mod diferit, după cum aprobarea sa este necesară sau nu pentru adoptarea legii. 

Propunerile de lege sunt depuse, în funcţie de iniţiator, la Camera Reprezentanţilor sau la Senat. Înainte de a fi dezbătute în plenul adunării la care au fost depuse, ele fac obiectul unei dezbateri care se poartă, în principiu, asupra oportunităţii luării lor în considerare de către adunarea respectivă. 

În cazul domeniilor legii care se supun procedurii bicamerale obligatorii, proiectele de lege se înaintează Senatului sau Camerei Reprezentanţilor, cu excepţia proiectelor de lege de ratificare a tratatelor, care sunt întotdeauna depuse la Senat. 

În cazul domeniilor legii care se supun procedurii bicamerale opţionale, proiectele de lege se înaintează, în mod obişnuit, Camerei Reprezentanţilor. 

Prima lectură

În cazul domeniilor legii care se supun procedurii bicamerale obligatorii, prima lectură are loc în Senat sau în Camera Reprezentanţilor, în funcţie de adunarea la care textul a fost depus. 

Pentru procedura bicamerală opţională, doar propunerile de lege iniţiate de senatori sunt discutate în primă lectură în Senat. 

Textele sunt examinate în comisii, înainte de a fi dezbătute în şedinţă publică şi apoi transmise celeilalte camere, eventual amendate. 

A doua lectură

Pentru procedura bicamerală obligatorie, a doua cameră se pronunţă după o procedură identică cu cea a primei camere. Dacă ea modifică textul, acesta este trimis primei adunări, dacă nu, el este adoptat în formă definitivă. 

În cazul domeniilor legii supuse procedurii bicamerale opţionale, propunerile de lege iniţiate de Senat sunt examinate de Camera Reprezentanţilor în 60 de zile. Dacă se propun amendamente, acestea sunt trimise Senatului. Pentru celelalte texte, a doua lectură se derulează în Senat, dar ea este facultativă şi nu are loc decât dacă o cer cel puţin 15 senatori (adică în jur de 20% din efectiv) şi în termen de 15 zile de la primirea proiectelor de lege. Senatul dispune de 60 de zile pentru amendarea textului transmis; dacă el nu deliberează în acest termen, textul este considerat adoptat. 

Dacă, în momentul depunerii unui proiect, Guvernul federal a cerut procedura de urgenţă, o comisie parlamentară comună, alcătuită din 11 deputaţi şi 11 senatori, stabileşte termenul în care Senatul trebuie să se pronunţe. În lipsa unui consens în cadrul acestei comisii, Senatul dispune de un termen de şapte zile pentru a cere examinarea proiectului şi de 30 de zile pentru a se pronunţa. 

Propunerile de lege iniţiate de Senat, la care se aduc amendamente, în timpul celei de a doua lecturi, sunt transmise Camerei Reprezentanţilor, care se va pronunţa definitiv în termen de 15 zile. 

Celelalte texte sunt transmise Camerei Reprezentanţilor, în măsura în care Senatul le-a amendat în primă lectură. Dacă aceasta acceptă amendamentele Senatului, textul este adoptat definitiv. 

Camera Reprezentanţilor poate, prin contra-amendamente, să înlăture amendamentele Senatului şi să propună tot forma iniţială a textului. În acest caz, proiectul este adoptat definitiv. Camera Reprezentanţilor poate, în egală măsură, să adopte noi amendamente. În acest caz, textul amendat este transmis din nou Senatului, iar acesta din urmă dispune de 15 zile pentru a delibera în privinţa amendamentelor. Dacă Senatul le modifică, Camera Reprezentanţilor va decide definitiv în termen de 15 zile. Astfel, numărul maxim de lecturi este stabilit la cinci. 

Textul adoptat este transmis de Camera Reprezentaţilor Regelui, care îl semnează şi îl promulgă. 

 

III. Procedurile legislative speciale

Revizuirea constituţională este un domeniu supus procedurii bicamerale obligatorii. În plus, camerele nu pot delibera decât dacă cel puţin două treimi din numărul membrilor sunt prezenţi, iar modificările propuse trebuie să întrunească cel puţin două treimi din voturi. 

Legile care modifică graniţele colectivităţilor federate - Graniţele celor patru regiuni lingvistice nu pot fi modificate decât printr-o lege adoptată cu majoritate de voturi de fiecare grup lingvistic al fiecărei camere; condiţia este să se întrunească majoritatea membrilor fiecărui grup şi totalul voturilor favorabile să echivaleze cu cel puţin două treimi din sufragiile exprimate. 

Adoptarea legilor din domeniul finanţelor cade în exclusivitate în sarcina Camerei reprezentanţilor; rolul Senatului este limitat la adoptarea propriului buget de funcţionare. 

 

REPUBLICA CEHIA

I. Iniţiativa legislativă

Art.15 din Constituţie prevede că puterea legislativă este exercitată de către Parlament, care se compune din Camera Deputaţilor şi Senat.

Senatul, în ansamblu, împarte dreptul de iniţiativă legislativă cu deputaţii, care îl exercită individual, cu grupurile politice din Camera Deputaţilor, cu Guvernul şi cu consiliile regionale.

Senatul împarte dreptul de a aduce amendamente textelor de legi împreună cu Camera Deputaţilor. 

În acelaşi timp, Camera Deputaţilor poate răsturna poziţia Senatului. Atunci când aceasta respinge sau aduce amendamente unui text adoptat de către Camera Deputaţilor, ea poate să-şi impună textul adoptat cu o hotărâre luată cu majoritate din membrii săi. Totuşi, acordul Senatului este necesar în adoptarea unei legi de revizuire constituţională, a unei legi de ratificare a tratatelor referitoare la drepturile omului şi a altor legi, de exemplu: a legilor electorale, a legilor privind relaţiile dintre cele două adunări sau a legilor de aprobare a regulamentului Senatului.

 

II. Procedura legislativă ordinară

Toate proiectele de legi sunt depuse la Camera Deputaţilor. Proiectele care vin din partea Senatului sunt transmise Camerei Deputaţilor, urmând procedura legislativă obişnuită. Fiecare text face obiectul a trei lecturi:

- prima lectură constă într-o dezbatere generală, în urma căreia adunarea poate să respingă definitiv textul ori să-l trimită la comisia competentă;

- a doua lectură corespunde examinării detaliate şi se termină prin adoptarea unui text amendat, în cazul când adunarea nu decide retrimiterea textului la comisie;

- a treia lectură este rezervată corecturilor tehnice şi de formă.

Textele de legi adoptate de către Camera Deputaţilor sunt transmise la Senat, care dispune de treizeci de zile pentru a le examina. Senatul poate adopta un text, să îl respingă ori să-i aducă amendamente. Dacă nu se pronunţă în termenul menţionat, se prezumă că textul a fost adoptat fără modificări.

O a doua examinare a textului de lege de către Camera Deputaţilor are loc dacă Senatul adoptă un text adoptat de Camera Deputaţilor cu modificări sau îl respinge. Printr-un vot al majorităţii membrilor Camerei Deputaţilor, aceasta poate confirma sau infirma poziţia Senatului, fără a putea aduce amendamente. Astfel, textul definitiv este fie cel care a fost adoptat la prima examinare de către Camera Deputaţilor, fie cel care a fost adoptat de către Senat.

Înainte de promulgarea unei legi, preşedintele Republicii poate, în termen de cincisprezece zile, să-şi exercite dreptul de veto suspensiv şi să ceară Camerei Deputaţilor o nouă examinare a textului de lege. Nu este admis nici un amendament, iar Camera Deputaţilor trebuie să se pronunţe cu majoritatea membrilor săi. Dacă textul este din nou votat, legea trebuie să fie promulgată. În caz contrar, legea este prezumată a fi respinsă.

 

III. Procedura legislativă specială

Legile constituţionale trebuie să fie adoptate de către fiecare dintre cele două adunări, cu o majoritate de trei cincimi din membrii. Preşedintele Republicii nu-şi poate exercita dreptul de veto.

Legile bugetare sunt examinate şi adoptate numai de către Camera Deputaţilor.

Legile de ratificare a tratatelor privind drepturile omului şi libertăţile fundamentale trebuie să fie adoptate de către fiecare dintre cele două Camere cu o majoritate de trei cincimi din numărul membrilor.

Celelalte legi privind ratificarea unor tratate care nu au subiectul mai sus menţionat sunt adoptate urmându-se procedura legislativă ordinară.

Legile electorale, legile privind relaţiile dintre cele două Camere sau cele privind relaţiile dintre acestea şi alte organe, sau legea de adoptare a regulamentului Senatului, trebuie să fie adoptate cu aprobarea Senatului.

 

ELVEŢIA

 

I. Iniţiativa legislativă

Conform art.163 din Constituţia federală din 18 aprilie 1999, "Adunarea Federală adoptă dispoziţii privind regulile de drept sub forma unei legi federale ori a unei ordonanţe". Adunarea Federală se compune din două camere: Consiliul Naţional şi Consiliul Statelor.

Art.148 din Constituţia federală precizează următoarele: Consiliul Naţional şi Consiliul Statelor au aceleaşi competenţe.

Consiliul Statelor dispune, de acelaşi drept de iniţiativă ca şi Consiliul Naţional: astfel, propunerea legislativă poate veni din partea unuia dintre membri, a unui grup politic sau a unei comisii. În acelaşi timp, Consiliul Federal, adică executivul federal, precum şi fiecare dintre cantoane, dispun în aceleaşi condiţii de acest drept. Iniţiativa populară nu poate fi făcută decât în cazul dispoziţiilor constituţionale.

Consiliul Statelor, ca şi Consiliul Naţional, are dreptul de a aduce amendamente textelor supuse spre adoptare. Toate textele trebuie să fie adoptate în termeni identici de către cele două camere.

 

II. Procedura legislativă ordinară

Se supune principiului mai sus menţionat şi anume, adoptarea textelor în termeni identici de către cele două adunări.

Proiectele de legi ale Consiliului Federal sunt transmise fie Consiliului Naţional, fie Consiliului Statelor, iar preşedinţii celor două adunări se pun de acord având în vedere priorităţile. În lipsa unui acord, adunarea sesizată prima are prioritate pentru a-l dezbate. Situaţia este asemănătoare şi pentru iniţiativele cantoanelor.

Examinarea prealabilă este o procedură care se aplică numai iniţiativelor parlamentare şi celor din partea cantoanelor fiind o procedură care permite adunării sesizate să decidă asupra traseului pe care îl va urma o iniţiativă.

Examinarea de către primul consiliu

Textele sunt studiate de către o comisie, apoi sunt supuse plenului adunării. Deliberarea în şedinţă publică urmează trei faze:

- "intrarea în materie", o discuţie generală, urmată de o deliberare asupra pasajelor examinate detaliat din text;

- discuţia pe articole, care se poartă pe textul propus de către comisie şi cuprinde examinarea şi votarea amendamentelor;

· votul asupra ansamblului.

Textul este transmis celui de-al doilea consiliu, chiar dacă primul consiliu refuză "intrarea în materie".

Examinarea de către al doilea consiliu

Are loc în aceleaşi condiţii ca şi examinarea în primul consiliu. 

Continuarea procedurii parlamentare ţine atât timp cât cele două adunări nu adoptă în termeni strict identici textul de lege.

Pentru a limita numărul de "plimbări" între cele două consilii, a fost adoptată în 1902 procedura de mediere: după trei deliberări în fiecare consiliu are loc o şedinţă de mediere, la care participă treisprezece membri din fiecare cameră, în care se elaborează un text de compromis, care apoi este supus adoptării celor două consilii. Acestea îl pot adopta sau respinge. Dacă una dintre camere îl respinge, textul este respins definitiv.

Din 1902 până în prezent şedinţa de mediere nu a fost convocată decât de circa 20 de ori.

În cazul când nici unul dintre consilii nu doreşte să "intre în materie" (să dezbată proiectul sau propunerea de lege) sau când unul din consilii îl respinge de două ori, textul respectiv este respins definitiv.

După ce fiecare consiliu adoptă textul în aceeaşi formă, la sfârşit el este examinat de către comisia de redactare, care este comună ambelor consilii şi care face corecturile de formă. După îndeplinirea acestei proceduri, textul este supus votului final: cele două consilii trebuie să confirme sau să infirme votul lor precedent. În cazul în care textul este respins de către unul dintre consilii, el este respins definitiv.

După votul final, textul este transmis de către consiliul care l-a examinat prima dată Consiliului Federal care trebuie să asigure publicarea şi punerea lui în aplicare.

Toate legile federale pot fi supuse unui referendum la cererea a 50. 000 de electori ori a opt cantoane. În practică, legile importante sunt ratificate de către populaţie.

 

III. Procedura legislativă specială

În materie constituţională, populaţia deţine de asemenea dreptul de a avea iniţiative. După ce au fost adoptate de către cele două consilii urmându-se procedura legislativă specială, legile de modificare constituţională sunt, în mod obligatoriu, supuse referendumului. Aceeaşi procedură se aplică şi în cazul legilor de ratificare a tratatelor.

 

 

FRANŢA

 

I. Iniţiativa legislativă

Conform art.34 din Constituţie: "Legea este votată de către Parlament", Parlamentul compunându-se din Adunarea Naţională şi Senat.

Iniţiativa legislativă aparţine Primului ministru şi membrilor Parlamentului (deputaţilor şi senatorilor).

Parlamentarii, individual sau colectiv, reprezentând un anumit grup parlamentar, pot depune orice propunere legislativă.

Membrii Parlamentului pot formula amendamentele, la un proiect sau propunere, indiferent de iniţiator.

 

II. Procedura legislativă ordinară

Conform art.45 din Constituţie "orice proiect sau propunere de lege este examinată succesiv în cele două adunări ale Parlamentului în vederea adoptării unui text identic".

Proiectele de legi sunt decise în Consiliul de Miniştri după consultarea Consiliului de Stat şi depuse la una din cele două adunări. Discutarea proiectelor de legi se face, în cadrul primei adunări sesizate, pe textul prezentat de către Guvern.

Procedura legislativă se declanşează prin depunerea proiectului de lege sau a propunerii legislative la Biroul Camerei respective. După depunere acesta se distribuie, după caz membrilor Adunării Naţionale sau ai Senatului.

Preşedintele camerei sesizate trimite proiectul sau propunerea comisiei permanente competente, care va analiza textul şi va propune dacă este cazul, amendamente.

Comisia poate adopta textul fără modificări, îl poate respinge sau îl poate amenda.

Amendamentele propuse de comisie sau de plenul Camerei nu pot modifica concepţia iniţiatorului.

După această fază, proiectul sau propunerea se înscrie pe ordinea de zi a Camerei şi se dezbate în lumina raportului comisiei în şedinţă publică. Cu prilejul votării, Guvernul poate cere “votul blocat”, potrivit căruia Camera se pronunţă cu un singur vot asupra întregului text al proiectului sau numai asupra unei părţi a acestuia, astfel evitându-se introducerea de amendamente neagreate de către Guvern.

După ce proiectul este adoptat de către o Cameră acesta se trimite celeilalte Camere care va repeta aceeaşi procedură.

În situaţia în care a doua Cameră adoptă proiectul în forma primită, legea va fi supusă promulgării.

Atunci când, ca urmare a unui dezacord între cele două adunări, un proiect sau o propunere de lege nu poate fi adoptată după două lecturi în fiecare cameră sau dacă Guvernul a susţinut urgenţa acestuia, după o singură lectură în fiecare dintre ele, Primul ministru are posibilitatea să propună constituirea unei comisii mixte paritare. Această comisie, compusă din 7 senatori şi 7 deputaţi, este însărcinată să propună un text cu privire la dispoziţiile rămase în discuţie. Comisia nu este un organ permanent.

Textul elaborat de comisia mixtă va fi supus spre aprobare celor două adunări. Dacă comisia mixtă nu ajunge la adoptarea unui text comun sau dacă acest text este respins de către una dintre adunări, Guvernul poate, după o nouă lectură în Adunarea Naţională şi în Senat, să ceară Adunării Naţionale să adopte o formă definitivă.

În acest caz, Adunarea Naţională se poate opri fie la textul elaborat de către Comisia mixtă, fie la ultimul text adoptat de ea, modificat, după caz, de unul sau mai multe amendamente adoptate de către Senat.

Legile organice nu pot fi promulgate decât după declararea de către Consiliul Constituţional a conformităţii lor cu Constituţia (art. 46 Constituţie).

 

III. Procedura legislativă specială

Iniţiativa revizuirii Constituţiei aparţine Preşedintelui Republicii la propunerea Primului Ministru şi membrilor Parlamentului.

Proiectul sau propunerea de revizuire a Constituţiei trebuie să fie votată de cele două adunări în termeni identici. 

Revizuirea este definitivă după ce a fost adoptată prin referendum. Totuşi, proiectul de revizuire nu este supus referendumului atunci când Preşedintele Republicii hotărăşte să-l supună Parlamentului convocat în Congres. În acest caz, proiectul de revizuire nu este aprobat decât dacă întruneşte majoritatea de trei cincimi din voturile exprimate.

Nici o procedură de revizuire nu poate fi angajată sau continuată atunci când se aduce atingere integrităţii teritoriului.

Forma republicană de guvernământ nu poate face obiectul revizuirii.

Proiectele de legi bugetare sunt trimise mai întâi Adunării Naţionale. Aceasta dispune de un termen de 40 de zile pentru a examina proiectul. După acest termen, Guvernul sesizează Senatul, care trebuie să decidă într-un termen de 20 de zile

Legile pentru asigurări sociale sunt examinate în aceeaşi procedură ca şi proiectele de legi bugetare, numai că Adunarea Naţională trebuie să dispună în termen de 20 de zile, iar Senatul în 15 zile.

Legile organice - proiectul sau propunerea nu este supusă deliberării şi votului primei adunări sesizate decât la expirarea unui termen de 15 zile de la depunerea sa. Se aplică procedura legislativă ordinară. Totuşi, în lipsa acordului dintre cele două adunări, textul nu poate fi adoptat de către Adunarea Naţională în ultimă lectură decât cu majoritatea absolută a membrilor săi.

 

 

GERMANIA

 

I. Iniţiativa legislativă

Procesul legislativ se desfăşoară în paralel în Bundestag şi Bundesrat, legea adoptată fiind rezultatul colaborării celor două Adunări parlamentare.

Potrivit legii fundamentale, iniţiativa legislativă se poate exercita de Guvernul federal, precum şi de membrii Bundestagului sau ai Bundesratului. 

 

II. Procedura legislativă ordinară

Proiectele de lege sunt propuse Bundestagului de Guvernul federal, de membri ai Bundestagului sau de Bundesrat. Proiectele Guvernului federal sunt depuse mai întâi la Bundesrat, care trebuie să-şi prezinte poziţia faţă de aceste propuneri în termen de şase săptămâni. Dacă se cere o prelungire a termenului, din motive întemeiate, îndeosebi ţinând seama de volumul unui proiect, termenul urcă la nouă săptămâni, iar în caz de urgenţă, termenul scade la trei săptămâni.

Propunerile Bundesratului trebuie trimise Bundestagului prin Guvernul federal, în termen de şase săptămâni. El trebuie, odată cu aceasta, să-şi exprime poziţia sa.

Regulamentele celor două camere legislative prevăd trei faze ale dezbaterilor procesului legislativ.

În prima fază, proiectul este supus unei examinări formale, în urma căreia se enunţă principiile generale ale viitoarei legi. 

După această primă lectură, proiectul este înaintat unei comisii permanente de specialitate, formată din membrii diferitelor partide reprezentate în Bundestag. În această comisie, proiectul este discutat în dataliu, prezentându-se şi amendamentele. Membrii comisiei votează orice modificare adusă proiectului. Concluziile dezbaterii şi formele definitive ale textelor convenite în comisie se consemnează într-un raport.

În a doua lectură, Camera ia în dezbatere raportul comisiei. Cu prilejul dezbaterilor, se discută şi se votează articol cu articol.

Cea de-a treia lectură constă în aprobarea finală a proiectului în întregul său.

Legile sunt adoptate în Bundestag. După aprobare ele sunt transmise Bundesratului de către preşedintele Bundestagului. O lege adoptată de Bundestag devine definitivă dacă Bundesratul:

- o adoptă în forma adoptată de Bundestag;

- nu face o cerere de constituire a unei comisii mixte;

· nu opune dreptul de veto.

Bundesratul poate cere în decurs de trei săptămâni de la primirea legii adoptate, constituirea unei comisii formate din membri ai Bundestagului şi ai Bundesratului, pentru a discuta în comun unele propuneri.

Compunerea şi procedura acestei comisii sunt stabilite printr-un regulament interior, care este hotărât de Bundestag şi are nevoie de încuviinţarea Bundesratului. 

Dacă comisia propune modificarea proiectului, modificările sunt supuse aprobării Bundestagului.

După ce comisia şi-a prezentat concluziile, Bundesratul are posibilitatea de a opune dreptul de veto proiectului votat de Bundestag. 

Dacă opoziţia este adoptată cu majoritatea voturilor Bundesratului, atunci respingerea poate fi acoperită printr-o hotărâre a majorităţii membrilor Bundestagului.

Dacă Bundesratul a adoptat opoziţia cu o majoritate de cel puţin două treimi din voturile sale, atunci respingerea de către Bundestag are nevoie de o majoritate de două treimi a membrilor săi.

Dacă Bundesratul nu utilizează dreptul de opoziţie şi nici nu propune convocarea unei comisii mixte, textul proiectului este definitiv aprobat.

Legile care au fost adoptate definitiv, după ce au fost contrasemnate, sunt promulgate de către Preşedintele federal şi publicate în Jurnalul Oficial Federal

 

Rolul legislativ al Bundesratului este, în practică, foarte limitat. Chiar dreptul de iniţiativă legislativă ce i-a fost conferit se exercită foarte rar.

 

 

 

III. Procedura legislativă specială

Legea fundamentală poate fi amendată numai printr-o lege care modifică sau completează în mod expres textul Legii fundamentale.

O asemenea lege are nevoie de încuviinţarea a două treimi din membrii Bundestagului şi a două treimi din voturile Bundesratului.

 

 

ITALIA

 

I. Iniţiativa legislativă

Art. 70 din Constituţie precizează că: "Funcţia legislativă este exercitată în comum de cele două Camere".

Iniţiativa legislativă aparţine Guvernului, fiecărui membru al Camerelor, cât şi organelor şi organizaţiilor care au fost investite cu această prerogativă printr-o lege constituţională.

Poporul exercită dreptul de iniţiativă prin propunerea unui proiect redactat pe articole, prezentat de cel puţin 50.000 de alegători. 

Membrii Senatului cât şi cei ai Camerei Deputaţilor pot aduce amendamente.

 

II. Procedura legislativă ordinară

Fiecare proiect de lege prezentat într-o Cameră este examinat de o comisie, apoi de către Camera respectivă, care îl adoptă pe fiecare articol şi cu vot final. 

După adoptarea în prima Cameră, textul este transmis celeilalte Camere. Dacă aceasta modifică textul proiectului de lege, acesta se trimite din nou, pentru o nouă dezbatere, primei Camere care l-a adoptat. 

Textul este transmis de la o Cameră la cealaltă pentru ca textul să fie adoptat în termeni identici, deoarece nu există nici un organ de conciliere.

Regulamentul stabileşte proceduri mai scurte pentru proiectele de lege pentru care se declară urgenţă. Se poate stabili, astfel procedura de examinare care se va aplica în comisie. În general comisiile permanente sunt organe de pregătire, care examinează textele şi amendamentele, adunarea urmând să se pronunţe în şedinţă plenară asupra lucrărilor Comisiei. Preşedintele adunării poate însă hotărâ (uneori chiar la solicitarea Comisiei) schimbarea procedurii aplicate, comisia reunindu-se ca organ de redactare – caz în care redactează un text care va fi supus adunării în plen, după o procedură simplificată, fără examinarea amendamentelor - sau ca organ legislativ.

O comisie reunită ca şi organ legislativ poate adopta un anumit proiect, fără a mai fi nevoie de discutarea în plen a acestuia sau de votul adunării. Această procedură este destinată în principiu textelor de lege foarte urgente, foarte tehnice sau de o importanţă redusă. Ea nu poate fi aplicată legilor constituţionale, electorale, bugetare sau celor de ratificare a tratatelor.

Chiar şi în aceste cazuri, până în momentul aprobării sale definitive, proiectul de lege poate fi prezentat în Cameră, în cazul în care Guvernul sau o zecime din membrii Camerei sau o cincime din membrii comisiei solicită să fie discutat şi votat de către Cameră sau să fie supus aprobării sale finale numai prin declaraţii de vot.

Procedura normală de examinare şi aprobare directă de către Cameră este întotdeauna aplicată proiectelor de lege în materie constituţională şi electorală şi pentru cele de delegare legislativă, de autorizare a ratificării tratatelor internaţionale şi de aprobare a bugetelor.

Legile sunt promulgate de Preşedintele Republicii în termen de o lună de la data aprobării lor. Preşedintele Republicii, înainte de a promulga o lege, poate, printr-un mesaj motivat, să solicite Camerelor o nouă deliberare. În cazul în care Camerele aprobă din nou legea, aceasta trebuie să fie promulgată.

 

III. Procedura legislativă specială

Legile de revizuire a Constituţiei şi celelalte legi constituţionale sunt adoptate de fiecare Cameră prin două deliberări succesive, care au loc la un interval de cel puţin trei luni şi sunt aprobate cu majoritatea absolută a voturilor membrilor fiecărei Camere, exprimate la sfârşitul celei de-a doua deliberări.

Aceste legi sunt supuse referendumului popular în cazul în care, în termen de trei luni de la publicarea lor, se solicită aceasta de către o cincime din membrii unei Camere sau de către 500.000 de alegători sau cinci Consilii regionale. Legea supusă referendumului nu este promulgată dacă nu este aprobată cu majoritatea voturilor valabil exprimate.

Nu face obiectul referendumului legea care a fost aprobată la al doilea tur de scrutin, de fiecare Cameră, cu o majoritate de două treimi din membrii săi. 

Forma republicană a statului nu poate face obiectul revizuirii Constituţiei.

Pentru a respecta egalitatea între cele două Camere, proiectul legii bugetare este depus, alternativ, la Camera Deputaţilor şi la Senat. El este examinat în termen de 45 de zile de la primirea lui.

Legile de amnistie sunt adoptate prin votarea fiecărui articol şi printr-un vot final al majorităţii de două treimi din membrii fiecărei Camere.

 

 

 

OLANDA

 

I. Iniţiativa legislativă

Conform art.81 din Constituţie, "legile sunt elaborate în comun de către Guvern şi Stările Generale” (Prima Cameră, care cuprinde 75 de senatori şi a Doua Cameră, care este formată din 250 de deputaţi).

Dreptul la iniţiativă legislativă este rezervat celei de-a doua Camere şi Guvernului. În acelaşi timp, Prima Cameră nu poate aduce amendamente textelor care îi sunt supuse spre votare. Ea poate doar să le aprobe sau să le respingă în ansamblu, după ce au fost examinate în comisii. Totuşi, nici un text nu poate fi adoptat fără acordul Primei Camere.

 

II. Procedura legislativă ordinară

Proiectele de legi ale Guvernului sunt, în mod obligatoriu, depuse la a Doua Cameră. Cum membrii Primei Camere nu au dreptul de a avea iniţiative, nici un text (propunere legislativă sau proiect de lege) nu este depus la Prima Cameră, întotdeauna procedura legislativă începe de la a Doua Cameră.

După ce au fost examinate în comisia competentă, textele de legi sunt supuse dezbaterilor în plen. Amendamentele pot fi prezentate de către deputaţi şi de către membrii guvernului. Fiecare text face obiectul unei singure lecturi, examinarea în şedinţă publică având loc doar dacă se estimează în comisie acest lucru.

 

 

 

Examinarea de către Prima Cameră

După adoptarea de către a Doua Cameră, textele sunt transmise Primei Camere, unde sunt examinate de către comisia competentă şi apoi sunt supuse Camerei, în plen. Dezbaterile în şedinţă publică nu pot avea loc decât dacă comisia estimează că este suficient pregătit textul şi dacă a primit de la Guvern un "raport definitiv” care conţine toate lămuririle necesare.

Comisia din cadrul Primei Camere, după ce a primit textul de la a Doua Cameră, are trei posibilităţi.

Poate adopta un "raport definitiv", ceea ce înseamnă că nu are nici nelămuriri şi nici întrebări. În această ipoteză, ea poate să se folosească de dreptul de a reveni asupra conţinutului textului înainte de deliberarea în şedinţă publică. Raportul definitiv poate fi un raport "în alb", ceea ce permite textului să fie adoptat fără deliberări în şedinţă publică şi fără vot.

Poate întocmi un raport în care transmite observaţiile sale către guvern care, la rândul lui, trimite "o notă de răspuns la raport". Această procedură nu întrerupe lucrările în comisii, dezbaterile în şedinţă publică având loc la primirea notei.

Când doreşte să examineze răspunsul guvernului, comisia elaborează un "raport provizoriu" care presupune ca din partea guvernului să parvină un răspuns sub forma unui memoriu. În momentul primirii răspunsului, comisia ia decizia de a publica fie un raport definitiv, care permite adunării în plen să se pronunţe asupra textului, fie un al doilea raport provizoriu

La primirea celui de-al doilea memoriu poate fi întocmit numai un raport definitiv, atunci când adunarea, în plen, nu se pronunţă pentru un al treilea raport provizoriu, lucru care nu s-a întâmplat niciodată în practică.

Adunarea, în plen, deliberează asupra textului în ansamblu, după care urmează votul. Prima Cameră adoptă sau respinge în bloc textul care este transmis de cealaltă Cameră. În practică, Prima Cameră se concentrează din ce în ce mai mult pe examinarea aspectelor juridice, suplinind absenţa unei curţi constituţionale.

După ce au fost adoptate de către Prima Cameră, textele sunt trimise regelui, care le semnează, apoi ministrului competent (de resort), care le contrasemnează, iar apoi spre publicare în Jurnalul Oficial.

 

 

 

 

III. Procedurile legislative speciale

În prima fază, proiectele şi propunerile de legi constituţionale urmează procedura legislativă ordinară. După adoptarea lor, a Doua Cameră este dizolvată şi au loc alegeri legislative. După alegeri, a Doua Cameră nou aleasă şi membrii Primei Camere se reunesc pentru a delibera şi hotărăsc împreună cu privire la revizuirea constituţională. Revizuirea este adoptată dacă obţine o majoritate de două treimi din voturile exprimate.

 

 

POLONIA

 

I. Iniţiativa legislativă

Art. 95 din Constituţie prevede: "Dieta şi Senatul exercită în Republica Polonia puterea legislativă".

Senatul, în plen, dispune de dreptul de iniţiativă legislativă. La originea unei propuneri de lege din cadrul Senatului, este o moţiune, care vine din partea unei comisii sau a unui număr de cel puţin şase senatori. Dacă moţiunea este adoptată de către Senat, propunerea urmează o procedură de examinare ad-hoc, ce constă în trei lecturi şi care urmează să parcurgă o procedură legislativă asemănătoare şi în Dietă.

În Dietă, dreptul de iniţiativă legislativă poate fi exercitat de către o comisie ori de către un număr de cincisprezece deputaţi. În acelaşi timp, Preşedintele Republicii, Consiliul de Miniştri şi populaţia (100.000 de cetăţeni cu drept de vot) dispun de acest drept.

Senatul are posibilitatea de a amenda textele care îi sunt transmise de către Dietă.

În afară de cazurile când modifică Constituţia, când trebuie ca cele două Camere, în acelaşi timp, să adopte propunerea, Dieta poate modifica textul votat la Senat. Când Senatul respinge ori aduce amendamente unui text care a fost adoptat, Dieta poate să-şi impună textul printr-o decizie luată cu o majoritate absolută de voturi, în prezenţa a cel puţin jumătate dintre deputaţi.

 

 

 

II. Procedura legislativă ordinară

Proiectele de legi ale Guvernului sunt depuse la Dietă. Propunerile de legi de la senatori sunt transmise Dietei, fără a fi stabilit un termen pentru examinare. Indiferent de cel care le propune, toate textele sunt examinate, mai întâi, de către Dietă, unde fac obiectul a trei lecturi.

Prima lectură este consacrată prezentării generale a textului în comisie ori, pentru textele foarte importante, în şedinţă publică. În acest stagiu, textul poate fi respins definitiv. În general, el urmează a fi dat la comisie. După o examinare detaliată, comisia recomandă adoptarea textului, cu amendamente.

A doua lectură începe cu prezentarea raportului comisiei, în faţa adunării în plen. Alte amendamente pot fi admise, în particular, de către reprezentantul Senatului, când textul discutat este o propunere de lege din partea Senatului.

În timpul celei de-a doua lecturi, preşedintele Dietei poate refuza amendamentele care nu au fost depuse în prealabil la comisie.

A treia lectură permite examinarea raportului adiţional al comisiei, cu privire la amendamentele şi moţiunile prezentate în cursul celei de-a doua lecturi. A treia lectură se încheie cu votul adunării. Se adoptă cu majoritate simplă şi în prezenţa a cel puţin jumătate dintre deputaţi.

În treizeci de zile de la transmiterea textului adoptat de Dietă, Senatul poate adopta textul aşa cum l-a primit. Acest termen este redus la patrusprezece zile pentru proiectele de legi de la Consiliul de Miniştri, care sunt calificate a fi urgente.

Senatul poate adopta textul fără nici o modificare, să-i aducă amendamente să-l respingă. Se adoptă cu majoritate simplă, dar trebuie să fie prezenţi cel puţin o jumătate din numărul senatorilor.

O a doua examinare a textului de lege de către Dietă este o procedură specială care are legătură cu amendamentele sau respingerea respectivului text de către Senat. Cu o majoritate absolută, Dieta decide dacă aprobă sau respinge versiunea votată de către Senat. Textul definitiv este fie cel care a rezultat din prima examinare a Dietei, fie cel care a rezultat de la Senat.

Preşedintele Republicii semnează legea şi o trimite Dietei într-un termen de douzeci şi una de zile (şapte zile atunci când legea are un regim de urgenţă). El poate sesiza Tribunalul Constituţional înainte de a promulga legea. În acelaşi timp, poate să opună un veto motivat, pe care Dieta îl poate respinge cu o majoritate de trei cincimi din cel puţin o jumătate din numărul membrilor săi.

 

III. Proceduri legislative speciale

Legile constituţionale trebuie adoptate în aceeaşi formă de cele două camere, Senatul dispunând de un termen de şaizeci de zile pentru a examina textul care îi este transmis de la Dietă. Pentru că ele conţin principii fundamentale ale Republicii, drepturile omului ori procedura de revizuire a Constituţiei, aceste legi pot fi, în şaizeci de zile de la adoptarea lor de către Senat, supuse referendumului la cererea Senatului. O asemenea cerere poate fi formulată şi de către o cincime din numărul de deputaţi sau de către Preşedintele Republicii.

Legile privind bugetul sunt adoptate potrivit procedurii ordinare. Senatul dispune de douăzeci de zile pentru a se pronunţa asupra proiectelor de legi bugetare.

Organizarea de referendumuri privind problemele de o mare importanţă pentru stat pot fi iniţiate de către Dietă ori de către Preşedintelui Republicii. Când iniţiativa vine din partea Preşedintelui, Senatul trebuie să o aprobe cu o majoritate absolută, în prezenţa a jumătate din numărul membrilor săi.

 

 

SLOVENIA

 

Constituţia prevede că legile sunt adoptate de către Adunarea Naţională şi limitează competenţele legislative ale Consiliului Naţional.

Consiliul Naţional poate:

- sugera Adunării Naţionale să adopte legi sau amendamente;

- să ceară Adunării Naţionale organizarea unui referendum legislativ;

- să ceară Adunării Naţionale să delibereze a doua oară asupra unei legi înainte de promulgarea sa.

Consiliul dispune de un termen de şapte zile după adoptarea unei legi pentru a cere Adunării Naţionale reexaminarea ei. Adunarea Naţională poate adopta în aceeaşi formă, cu o majoritate de voturi din numărul membrilor săi, afară de cazul când nu este vorba de un text care pentru a fi adoptat necesită o majoritate calificată.

 

 

 

SPANIA

 

I. Iniţiativa legislativă

Conform art. 66-2 din Constituţie: "Parlamentul exercită puterea legislativă a Statului". Parlamentul este alcătuit din Congresul Deputaţilor şi Senat.

Potrivit Constituţiei şi regulamentelor celor două Camere, iniţiativa legislativă revine Guvernului şi Congresului Deputaţilor.

Adunările comunităţilor autonome pot cere guvernului să adopte un proiect de lege sau să trimită biroului Congresului Deputaţilor o propunere de lege, delegând maxim trei membri pentru a susţine acestea în faţa Camerei respective.

Iniţiativa legislativă aparţine şi unui număr de cel puţin 500.000 de cetăţeni. Această iniţiativă nu poate fi aplicată materiilor proprii unei legi organice, problemelor fiscale sau cu caracter internaţional şi nici prerogativei de graţiere.

 

II. Procedura legislativă ordinară

Acordul Senatului este necesar pentru adoptarea:

- legilor care stabilesc principiile generale şi dispoziţiile normative ale comunităţilor autonome;

- proiectelor de legi care privesc constituirea unui fond de compensare, care va fi afectat diferitelor cheltuieli de investiţii pentru corectarea dezechilibrelor interteritoriale ale comunităţilor autonome.

Proiectele de legi sunt adoptate de Consiliul de Miniştri, care le va supune Congresului Deputaţilor, însoţite de o expunere de motive şi de documentele necesare, pentru a se pronunţa asupra acestora.

După ce Congresul Deputaţilor a aprobat un proiect de lege, preşedintele acestuia îl va informa imediat pe preşedintele Senatului, care îl va supune dezbaterii acestuia.

Senatul, în două luni de la primirea textului, poate:

- să aprobe textul fără modificări;

- să introducă amendamente;

· să se opună.

 

 

Proiectul de lege nu poate fi supus Regelui spre promulgare, decât dacă Congresul Deputaţilor a ratificat textul iniţial cu o majoritate absolută în caz de veto sau cu o majoritate simplă, după ce au trecut două luni de la prezentarea veto-ului.

În cazul amendamentelor introduse de Senat, Congresul Deputaţilor le poate accepta sau respinge cu o majoritate simplă, textul adoptat de Congresul Deputaţilor devenind definitiv.

Termenul de două luni de care dispune Senatul pentru a se opune prin veto sau de a amenda proiectul se reduce la douăzeci de zile pentru proiectele considerate urgente de Guvern sau de Congresul Deputaţilor.

Legile adoptate de Parlament sunt, într-un termen de cincisprezece zile, semnate şi promulgate de Rege şi trimise spre publicare.

 

III. Procedura legislativă specială

Proiectele de revizuire a Constituţiei trebuie să fie adoptate cu o majoritate de trei cincimi a fiecărei Camere. Dacă nu se ajunge la nici un acord între cele două Camere, se va crea o comisie formată din deputaţi şi senatori, care va prezenta un text ce va fi votat de Congresul Deputaţilor şi Senat.

După ce Parlamentul a adoptat revizuirea, aceasta va fi supusă ratificării printr-un referendum, în termen de cincisprezece zile de la adoptare, dacă o solicită a zecea parte din membrii oricărei Camere.

Când se propune revizuirea totală a Constituţiei sau revizuirea parţială a Titlului preliminar (suveranitatea, monarhia), a Capitolului doi, a Secţiunii întâi a Titlului I (drepturile fundamentale şi libertăţile publice), sau a Titlului II (Despre coroană) se procedează la aprobarea cu o majoritate de două treimi din fiecare Cameră şi la dizolvarea imediată a Parlamentului.

Camerele alese trebuie să ratifice decizia şi să studieze noul text constituţional, care trebuie să fie adoptat cu o majoritatea a două treimi din numărul total a membrilor celor două Camere. După ce revizuirea a fost adoptată de Parlament, aceasta este supusă ratificării printr-un referendum.

Atunci când interesul general o cere, statul va putea edicta legi care stabilesc principiile necesare pentru armonizarea dispoziţiilor normative ale comunităţilor autonome. Aprobarea acestei necesităţi revine Parlamentului, cu votul majorităţii absolute a fiecărei Camere.

 

 

 

 

 

III. C O N C L U Z I I

 

 

 

Materialul supus atenţiei dumneavoastră încearcă o prezentare obiectivă a rolului pe care îl are camera superioară în desfăşurarea procesului legislativ din ţările europene studiate.

Examinând competenţele legislative ale camerelor superioare pot fi distinse patru grupe de ţări:

· cele în care camera superioară dispune de prerogative identice cu cele ale camerei inferioare (Elveţia, Belgia, Italia);

· cele în care camera superioară poate aduce amendamente textelor aduse spre adoptare, dar unde numai camera inferioară hotărăşte definitiv (Spania, Franţa, Polonia, Republica Cehia);

· cele în care camera superioară examinează fără a avea dreptul de a aduce amendamente textelor adoptate de camera inferioară şi unde ele au un drept de veto, definitiv sau suspensiv (Germania, Austria, Olanda);

· cele în care camera superioară nu dispune decât de puteri consultative ( Slovenia).

